Facebook verwyder miljoene video’s oor massaskieteryMassa-skietery in Nieu-Seeland (Foto: (AP Photo/Mark Baker) Facebook het binne die eerste 24 uur ná ŉ massaskietery by twee moskees in Christchurch, Nieu-Seeland, ongeveer 1,5 miljoen video’s van die voorval van dié sosialemediaplatform verwyder. “Ons werk deurgaans om strydige inhoud te verwyder deur ŉ kombinasie van tegnologie en mense,” het Mia Garlick van Facebook in Nieu-Seeland, op Twitter gesê. Ongeveer 1,2 miljoen van die video’s is reeds verbied toe gebruikers dit wou oplaai. “Uit respek vir die persone wat deur dié tragedie geraak is en kommer van plaaslike owerhede, verwyder ons ook alle geredigeerde weergawes van die video wat nie grafiese inhoud wys nie,” het sy bygevoeg. Afskrifte van die ontstellende 17 minuut lange regstreekse video is ure lank ná die aanval, waartydens minstens 50 persone dood is, aanlyn gesirkuleer. Die Nieu-Seelandse polisie het ure ná die aanval gesê hulle wil die beeldmateriaal verwyder en maan persone om dit nie te deel nie. Eerste minister Jacinda Ardern het verlede Vrydag ook die polisie se versoek herhaal en gesê burgers moet nie enigiets deel wat dié gewelddadige aanval of die boodskap kan aanvuur nie. Die regstreekse video wys ŉ man in kamoefleer- en swart klere wat na die Al Noor-moskee in Christchurch ry. Daar speel Serwiese musiek in die motor en verskeie outomatiese gewere kan op die passasiersitplek gesien word. Op een van die gewere staan ŉ naam, “Ebba Akerlund”, geskryf, ŉ 11-jarige meisie wat in 2017 tydens ŉ terreuraanval in Swede oorlede is. Die man betree die moskee en ná hy minstens 24 mans in die gebou geskiet het, skiet hy minstens twee persone in die straat. Die video is verfilm in die styl van ŉ eerste-persoon-skieter-videospeletjie. Hy keer terug na die motor om nog wapens te gaan haal en keer dan terug na die moskee. Die video eindig waar hy van die misdaadtoneel wegjaag en uit die venster van sy motor nog ŉ paar skote afvuur. Alexander Gillespie, ŉ professor van internasionale reg by Nieu-Seeland se University of Waikato, het gesê verspreiding van dié beeldmateriaal kan moontlik daartoe lei dat ander persone die voorval na-aap.